Nike Huarached on täpselt sellised ketsid, mis esialgu tunduvad veidrad ja hirmutavad, aga mida sa juba üsna varsti lihtsalt pead omama. Mind ei üllatanud absoluutselt, kui läksin suvel Nike esinduskauplusesse ja nähes seal kõigest ühte paari mustasid Huarachesid ning teenindajalt küsides, kas tuleb värvilisi ka, tõdes too, et nad alles katsetavad eestlastlikult tagasihoidlike klientide peal Huarachesid. Mujal maailmas on see kets aga juba ülipopulaarne ning murrab vaikselt teed isegi kõige truuma Airmaxikandja südamesse.
Huarachedega on nii, et kui sa nad jalga paned, siis kannaksid justkui susse ja ega väga nagu ei tahagi neid enam jalast ära võtta – nad lausa kallistavad jalgu! Nüüd aga tuli Nike välja uute Air Huarahce Ultra ketsidega, mis säilitavad küll algse 1991. aasta Huarache DNA, aga lisatud on uue generatsiooni detaile, keskendudes mugavusele ja painduvusele. (See kets istub jalas nagu sokk!) Teiste sõnadega, uus Huarache liigub kaasa tänapäeva naise muutuva maitsemeelega.
Päris jõuludeks neid ketse veel endale jõuluvanalt paluda ei ole võimalik, aga hilinenud kingituseks sobivad väga hästi. Nike Air Huarache Ultra ketsid tulevad müügile 26. detsembril.
Toimetas: Keilit Aedma